Z wčerawšeho posedźenja Radworskeje gmejnskeje rady
Radwor (SN/MkWj). Zo so w Radworskim hrodźe zaso něšto hiba, wobydlerjo gmejny hižo dlěši čas wědźa. Wčera wječor měješe kóždy, kiž so za to zajimuje, składnosć, wjace wo tym zhonić. Nowy wobsedźer hrodu, 50lětny Florian Heilbronner, je wot februara wokoło hrodu aktiwny. Z Frankskeje pochadźacy krajinowy architekt bydli w Berlinje a mjeztym sčasami tež w Radworju, kaž sam praji. We wobłuku prezentacije na wulkej wobrazowce wón wčera rozłoži, kak sej přichod 300 lět stareho knježeho domu předstaja: Hród ma zaso tajki kaž něhdy wupadać – jako barokna drohoćinka. Na prezentaciji předstaji Heilbronner zdobom historiske fota, kotrež bě sej nazběrał. Tak dokumentowaše z fotami tež přetwary po Druhej swětowej wójnje, na přikład, jako bě hród wučerski wustaw abo šulska kuchnja.
slk_Latn szl_Latn